A KÖZSZOLGÁLATI TÖRVÉNYSZÉK ÍTÉLETE (harmadik tanács)
2008. január 31.
F‑99/05. sz. ügy
Günter Wilms
kontra
az Európai Közösségek Bizottsága
„Közszolgálat – Tisztviselők – Előléptetés – 2004. évi előléptetési időszak – Elsőbbségi pontok adása – Az új személyzeti szabályzat rendelkezéseinek időbeli hatálya”
Tárgy: Az EK 236. cikk és az EA 152. cikk alapján benyújtott kereset, amelyben G. Wilms többek között a 2004. évi előléptetési időszakra
vonatkozó összesítetett pontszámát megállapító bizottsági határozat, valamint azon határozat megsemmisítését kéri, amely mellőzi
az ezen időszakban az A 5 besorolási fokozatba előléptetett tisztviselők listájára való felvételét.
Határozat: A Közszolgálati Törvényszék a 2004. évi előléptetési időszak végén a felperes összesített pontszámát megállapító határozatot
és az ezen időszakban való előléptetését mellőző határozatot megsemmisíti. A Közszolgálati Törvényszék a keresetet ezt meghaladó
részében elutasítja. A Bizottság viseli az összes költséget.
Összefoglaló
1.      Tisztviselők – Előléptetés – Alkalmazandó szabályok – 2004. évi előléptetési időszak
(Személyzeti szabályzat, XIII. melléklet, 6. cikk, második bekezdés)
2.      Tisztviselők – Előléptetés – Alkalmazandó szabályok – 2004. évi előléptetési időszak
(Személyzeti szabályzat, 45. cikk; 723/2004 tanácsi rendelet, 2. cikk)
3.      Tisztviselők – Előléptetés – Az érdemek összehasonlító vizsgálata
(Személyzeti szabályzat, 45. cikk)
4.      Tisztviselők – Kereset – Az eljáráshoz fűződő érdek
(Személyzeti szabályzat, 45. cikk)
1.      A személyzeti szabályzat XIII. melléklete 6. cikkének második bekezdése a személyzeti szabályzatnak nem a 2004. évi előléptetési
időszakra alkalmazandó változatát, hanem az ezen időszak végén hozott, előléptetésről szóló határozatok hatálybalépését kijelölő
változatát kívánja meghatározni. E rendelkezés célja annak biztosítása, hogy azon tisztviselők, akik vonatkozásában az előléptetésről
szóló határozat 2004 végén születik meg, de az előléptetés 2004. május 1‑jét megelőző időpontban lép hatályba, az előléptetésük
során ugyanazon az előmeneteli kedvezményben – nevezetesen a besorolási fokozatban való előrelépésben – részesüljenek, mint
amely a 723/2004 rendelettel módosított személyzeti szabályzat hatálybalépése előtt elfogadott, előléptetésről szóló határozatból
következne.
(lásd a 47. pontot)
2.      A tisztviselők személyzeti szabályzatát, valamint az egyéb alkalmazottakra vonatkozó alkalmazási feltételeket 2004. május
1‑jei hatállyal módosító 723/2004 rendelet új szabályai azonnali alkalmazhatóságának elvétől való eltérést biztosító rendelkezések
hiányában, a személyzeti szabályzat e rendelettel módosított 45. cikke e rendelet hatálybalépésétől kezdve azonnal alkalmazandó.
Következésképpen a Bizottság 2004 novemberében jogszerűen nem alkalmazhatja a régi személyzeti szabályzat 45. cikkének e rendelettel
eltörölt rendelkezéseit azon határozat elfogadásához, amely megállapítja valamely tisztviselő érdempontjainak összesített
számát a 2004. évi előléptetési időszak végén, valamint azon határozat elfogadásához, amely mellőzi e tisztviselő ezen időszakban
történő előléptetését.
(lásd az 52. és 53. pontot)
3.      Jogellenes a Bizottság azon határozata, amely a 2004. évi előléptetési időszak keretében anélkül állapítja meg valamely érdempontjainak
összesített számát, hogy egyedileg figyelembe vette volna a személyzeti szabályzat 2004. május 1‑jén hatályos 45. cikkében
szereplő két kiegészítő kritériumot, nevezetesen a nyelvek tisztviselő általi használatát feladatai végrehajtása során azon
nyelveken kívül, amelyek alapos ismeretét a kinevezésekor bizonyította, és – adott esetben – az általa ellátott feladatokkal
járó felelősség mértékét.
E határozat jogellenessége magával vonja az említett tisztviselő előléptetésének mellőzéséről szóló határozat jogellenességét,
amennyiben az előléptethető tisztviselők érdemeinek új, e két kritériumot figyelembe vevő összehasonlító vizsgálata a tisztviselők
érdemei rangsorának egyértelműen különböző értékeléséhez vezethet, és esetlegesen lehetővé teheti az említett tisztviselőnek,
hogy elérje az ezen időszakra meghatározott előléptetési küszöbértéket.
(lásd az 55., 57. és 59–61. pontot)
4.      A kereset csak akkor elfogadható, ha a felperesnek személyes érdeke fűződik az általa megtámadott aktus megsemmisítéséhez.
A tisztviselő csak annyiban vélheti jogosan, hogy az előléptetett tisztviselők listája neki sérelmet okoz, és ezért személyes
érdeke fűződik a lista ennyiben való megsemmisítését kérni, amennyiben az ő neve nem szerepel e listán, és ha ezen előléptetések
nem képezik akadályát annak, hogy az érdemek új összehasonlító vizsgálata nyomán, a személyzeti szabályzat 45. cikke rendelkezéseinek
megfelelően, őt is előléptessék a szóban forgó előléptetési időszakban. Az e lista teljes egészében való megsemmisítésére
irányuló kérelmek tehát elfogadhatatlanok.
(lásd a 65–67. pontot)
Hivatkozás:
az Elsőfokú Bíróság T‑144/95. sz., Michaël kontra Bizottság ügyben 1996. november 21‑én hozott ítéletének (EBHT‑KSZ 1996.,
I‑A‑529. o. és II‑1429. o.) 31. pontja, valamint T‑310/00. sz., MCI kontra Bizottság ügyben 2004. szeptember 28‑án hozott
ítéletének (EBHT 2004., II‑3253. o.) 44. pontja.